《国清寺绝顶更好亭下古梅》
宋代·释居简

花开更好亭前枝，亭曰更好花更奇。我犹未到春已到，春不到此将焉归。

千山万山俨环抱，一树两树藏嵚𡼭。晓妆弗受朱粉污，老去自著莓苔衣。

澹交霜髯与苍玉，雅宜茅舍横疏篱。云英风味有馀裕，石鲸鳞甲饶华滋。

恍然罗浮月中见，髿髿绀发森冰肌。又如大窖冻不死，凛凛素节无瑕疵。

纷纷红紫不解事，与春角逐何迟迟。待文作兴不足道，凡民碌碌终奚为。

孤芳拔俗千万丈，未暇相与论襟期。贞姿皓态美无度，幽意独许鲜风知。

悠然凭高一披拂，僧窗处处开晴霏。窗间跏趺拥风叶，照几碧眸岩电驰。

渊渊方寸湛古井，一沤不动清涟漪。天香閟此无尽藏，潜于鼻观通几微。

水流山空但自笑，理与神遇端如斯。乡来孤山水清浅，龟肤鹤膝相参差。

青铜盘屈破香雪，紫铁矫揉骈明玑。膏肓泉石政为此，冠冕草木今其谁。

天公亦复加靳惜，阔著湖水无边涯。八篇只遣处士赋，一点不放红尘飞。

是中泉石固深秀，惜欠晴湖山四围。客如我辈亦不恶，拟赓疏影横斜诗。

后车合改效颦辙，亦若佩弦仍佩韦。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。